NARIADENIE KOMISIE (ES) č. 793/2005
z 26. mája 2005
o začatí osobitného stáleho výberového konania pre ďalší predaj približne 7 783 ton nelúpanej ryže v dlhodobej držbe gréckej intervenčnej agentúry na vnútornom trhu
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na nariadenie Rady (ES) č. 1785/2003 z 29. septembra 2003 o spoločnej organizácii trhu s ryžou (1), najmä na jeho článok 7 ods. 4 a ods. 5,
keďže:
(1)
Nariadenie Komisie (EHS) č. 75/91 (2) stanovilo postupy a podmienky predaja nelúpanej ryže v držbe intervenčných agentúr.
(2)
Grécka intervenčná agentúra má už dlhý čas v držbe nelúpanú ryžu. Treba predať na trhu Spoločenstva približne 7 783 ton. Tento predaj musí byť vykonaný v súlade s nariadením (EHS) č. 75/91.
(3)
Avšak vzhľadom na dlhé obdobie skladovania a následné zhoršenie kvality produktu sa treba odchýliť od článku 5 ods. 1 nariadenia (EHS) č. 75/91 a minimálnu predajnú cenu každej dávky určiť na základe jej osobitných charakteristík v súlade s ustanoveniami článku 2 ods. 3 písmena d) nariadenia Komisie (EHS) č. 3597/90 z 12. decembra 1990 o účtovných pravidlách na intervenčné opatrenia zahŕňajúce nákup, skladovanie a predaj poľnohospodárskych produktov intervenčnými agentúrami (3).
(4)
Vzhľadom na kvalitu a charakteristiky predávanej ryže sa musia prijať také ustanovenia, aby mohol predkladateľ ponuky posúdiť kvalitu ryže pred predložením ponúk. Treba tiež stanoviť, že ponuky sa musia týkať celej dávky.
(5)
Opatrenia uvedené v tomto nariadení sú v súlade s oznámením Riadiaceho výboru pre obilniny,
PRIJALA TOTO NARIADENIE:
Článok 1
Grécka intervenčná agentúra začne, v rámci podmienok stanovených nariadením (EHS) č. 75/91, osobitné stále výberové konanie pre ďalší predaj 7 783 ton nelúpanej ryže v jej držbe na vnútornom trhu.
Článok 2
Odchylne od článku 5 ods. 1 nariadenia (ES) č. 75/91 sa minimálne predajné ceny stanovujú na:
-
Dávka č. 1
Cena 84,00 EUR/t približne 1 593 ton
Skladovateľ: Milloi Yiannitson Abee
Sklad Kougioumgidou 5, GR-58100 Yannitsa - silo č. 4,
-
Dávka č. 2
Cena 50,00 EUR/t približne 1 553 ton
Skladovateľ: Milloi Yiannitson Abee
Sklad Kougioumgidou 5, GR-58100 Yannitsa - silo č. 5,
-
Dávka č. 3
Cena 74,00 EUR/t približne 1 044 ton
Skladovateľ: Megas Alexandros Abexe
Sklad Kougioumgidou 5, GR-58100 Yannitsa - silo č. 5,
-
Dávka č. 4
Cena 74,00 EUR/t približne 1 571 ton
Skladovateľ: Milloi Yiannitson Abee
Sklad Kougioumgidou 5, GR-58100 Yannitsa - silo č. 7,
-
Dávka č. 5
Cena 74,00 EUR/t približne 790 ton
Skladovateľ: Milloi Yiannitson Abee
Sklad Kougioumgidou 5, GR-58100 Yannitsa - silo č. 8,
-
Dávka č. 6
Cena 124,00 EUR/t približne 1 075 ton
Skladovateľ: Milloi Yiannitson Abee
Sklad Kougioumgidou 5, GR-58100 Yannitsa - silo č. 9.
Článok 3
1. Odchylne od článku 3 ods. 2 nariadenia (EHS) č. 75/91 sa predložené ponuky musia týkať celej dávky.
2. Odchylne od článku 13 ods. 1 nariadenia (EHS) č. 75/91 sú ponuky vyhotovené podľa skutočnej kvality dávky, na ktorú sa ponuka vzťahuje.
Článok 4
1. Oznámenie o výberovom konaní pozostáva z približného popisu kvalitatívnych charakteristík každej dávky ryže predávanej na základe výsledkov naposledy vykonaných analýz.
2. Oznámenie o výberovom konaní stanovuje pre predkladateľa ponuky možnosť vykonať predbežnú analýzu kvalitatívnych charakteristík ryže ponúkanej na predaj a upresňuje miesto skladovania tovaru. Analýzu musí vykonať predkladateľ pred predložením ponuky prostredníctvom vzorky odobratej v sklade.
3. V okamihu vyskladnenia tovaru nemôže úspešný účastník výberového konania spochybniť kvalitu a charakteristiky nelúpanej ryže.
Článok 5
1. Lehota na predloženie ponúk na prvé čiastočné výberové konanie je stanovená na 7. júna 2005 o 12.00 hod. (aténsky čas).
2. Lehota na predloženie ponúk na posledné čiastočné výberové konanie vyprší 21. júla o 12.00 hod. (aténsky čas).
3. Ponuky treba podať na adresu gréckej intervenčnej agentúry:
OPEKEPE
Acharnon Street 241
GR-10466 Atény, Grécko
Tel.: (30-210) 212 46 86 a 212 47 88
Fax: (30-210) 212 47 91
Článok 6
Odchylne od článku 19 nariadenia (EHS) č. 75/91 grécka intervenčná agentúra oznámi Komisii najneskôr v utorok v týždni, ktorý nasleduje po uplynutí lehoty na predloženie ponúk, elektronickou cestou predané množstvo a predajné ceny rozličných dávok.
Článok 7
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. mája 2005